《和王使君惠诗酒韵》
宋代·袁说为

我生纪历三逢申，久矣只影谁为亲。
恋彼溪山意已在，举止晚为君子人。
言论道德归大醇，葑菲不采颜色温。
买羊一见慰饥渴，载酒三就忘辛勤。
今朝好语几盈门，排攒炫晃惊童孙。
字向纸上欲翻舞，句生妙处增清新。
推窗更沃嗫嚅口，便觉四体陶然春。
嗟予从此毋多作，君方袖手韬奇略。
诗坛行即拜将军，更谓小儿多浅薄。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。